Jukka Oksaharju: Miksei työelämän yt-pommi osu johtajiin?

Vanhasta viisaudesta, jonka mukaan Suomesta ei kannata viedä maailmalle mitään hevosta pienempää, on päästettävä irti.

Jukka Oksaharju kaipaa yritysjohtajilta uusia ajatuksia, muutakin kuin sääästämistä. Tiina Mutila

Jorma Rahkonen

Nordnetin osakestrategi Jukka Oksaharju arvostelee pörssiyhtiöiden johtajia kykenemättömiksi, sillä suurin osa pystyy tekemään tulosta vain säästämällä eikä luomalla uutta liiketoimintaa. Hänen mukaansa kasvun visiot ovat hukassa. Pörssiyhtiöidemme myynnit eivät ole kasvaneet enää moneen vuoteen.

– 25 suuryhtiömme joukossa tulostaan kasvattaneista yhtiöistä vain kuudella kasvu perustui myynnin kasvuun. Lopuilla tuloskasvu perustui lähinnä leipäjonon kasvattamiseen, Oksaharju viittaa vuoden ensimmäisen neljänneksen tuloksiin kolumnissaan torstain Keskisuomalaisessa.

Oksaharju kiinnittää huomiota siihen, että Nokian ex-johtajat touhuavat yhä siellä täällä.

– Heitä on useissa kurssiromahtajissa, kuten Fortumissa, Outokummussa ja Outotecissä. Ihme tai ei, näillä ammattilaisilla ei juuri ole kysyntää maamme rajojen ulkopuolella.

Kolumnisti kysyy, mistä omistaja maksaa yritysjohdolle, jos se palauttaa omistajalle lähes koko tuloksen osinkoina, eikä kykene investoimaan tuottavasti? Korkea osinko tulokseen nähden viestii johdon uskovan omistajan sijoittavan varat paremmin.

– Eniten työllistävien pörssiyhtiöidemme kohdalla näkyvimmät lieveilmiöt ovat lyhytjänteinen ohjaaminen ja tulevaisuuden kehittämisen uupuminen. Säästämisen sijaan pitäisi visioida uusia markkinoita. Globaali markkinajohtajuus tulisi hakea tiedosta ja sen soveltamisesta.

Oksaharjun mukaan tarvitsisimme kansallisen strategian, jossa digitalisaatio ja globalisaatio tunnustettaisiin. Talouselämän 1990-luvun vaikuttajan Tauno Matomäen viisaudesta, jonka mukaan tästä maasta kannata viedä maailmalle mitään hevosta pienempää, on hänen mielestään päästettävä irti.

– Miltä kuulostaisi vaikka uudistuminen? Uusien ajatusten nostaminen yritysjohtoon, uusien innovaatioiden ja palveluiden kehittäminen sekä sitten joskus ihan jopa niiden myyminen?

Rohkean kasvuhakuisuuden sijaan Nokia-sukupolven johtajien tavaksi on tullut kustannusten, olosuhteiden ja markkinoiden voivottelu. Miksi työelämän yt-pommi ei osu heihin? Oksaharju lataa.